Banso lisanga, mpo na kobotola mboka na biso na maboko ya banguna
Banso lisanga, eleki mibu zomi na sambo, tobimaki na balabala mpo na kosenge 'te bafungola « Conférence Nationale Souveraine » eye ezalaki kolakisa mposa na biso ya kozwa biso moko na maboko mboka na biso mpe ya kokoma molongo mwa mboka na biso.
Boko bandeko ba biso, babali na basi, bakweyaki na masasi ya mampinga ma basoda ma diktateur. Bo lifuta lya makila ma bango masopanaki, bafungolaki « Conférence Nationale Souveraine ».
Mibu zomi na sambo na nsima, tolingi bobele kokanisa bamartyru ba bis oba demokrasi te kasi tolingi mpe kokoba etumba na bango esika bapesaki bomoi bwa bango.
Lelo, lokola ezalaki lobi, mboka na biso ezali kokima biso. Demokrasi na biso ya bomwana ezali kotiola. Soki tolobi eloko te mpe soko tosali eloko te bakokabola mboka na biso biteni na biteni na makasi ata biso tolingi yango te.
Banso lisanga, toteleme, toteleme na ngwi mpo 'te toganga 'te toboyi bazwa nkita na biso na ndenge ya moyibi, toboyi bakabola mboka na biso biteni na biteni, toboyi bazongisa mboka na biso na boumbu.
Se lokola o mokolo mwa 16 février 1992, tomibongisa na kati ya lingomba linene lya bana mboka mpo tobatela banso lisanga mabele ma biso mpo 'te ekabwana te, etikala se na bomoko.
Se lokola o mokolo mwa 16 février 1992, tomibongisa na kati ya lingomba linene lya bana mboka mpo 'te tolobela makasi mpenza bakonzi ya leta na biso na ntina 'te banso elongo tobunda etumba ya kozwa lisusu mboka na biso na maboko biso moko.
Tika 'te ba martyru ba demokrasi bazala na biso mpe bazwa lokumu mpo na nguya mpe molende na biso !
Esalemi na Kisasa, mwa 6 février 2009
Mpo na « Collectif du 16 février »
Centre d'information et d'animation missionnaire antenne de Kinshasa (CIAM-KIN) - Association Africaine des Droits de l'homme (ASADHO) - Comité « Droits de l'homme maintenant » (CDHM) - Mouvement des Femmes pour la Justice et la Paix (MFJP) - ASCOVI - TOGES NOIRES - GROUPE AMOS - Réseau des organisations de droits de l'homme et d'éducation civique d'inspiration chrétienne (RODHECIC) – Ekolo ya Bondeko – Amis de la Prison – Les Amis de Nelson Mandela
lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn fra_Latn